**2. TEHNIKA KLASIČNOG BALETA**

Prije nego što se krene sa izučavanjem vježbi pored bara, potrebno je upoznati se sa tehničkim zahtjevima izvođenja klasičnog baleta. Ovu pripremnu fazu smo mi obavili u prethodnim semestrima, kroz postavku tijela (pravilno držanje korpusa, pozicije ruku i nogu, otvorenost nogu, zatezanje mišića i pružanje stopala), pa ćemo to sada samo ukratko obnoviti.

* Uvod u pravila tehnike klasičnog baleta

Prije svega treba savladati pravilno držanje tijela – leđa treba da budu ravna, ramena ne smiju da se povijaju naprijed, ali ni da se usiljeno vraćaju unazad (pri čemu se lopatice neprirodno približavaju a grudi isture). Dovoljno je ramena držati ravno i spuštati ih na dolje. Takođe, u ovom početnom periodu stekli smo naviku da glavu treba držati ravno i ne spuštati pogled. Zatim smo naučili Pas marché – baletski hod. Za razliku od prirodnog hoda, pri kome se na pod prvo spušta peta, a zatim ostatak stopala, ovdje je obrnuto. Ispruži se stopalo i prvo se spuste prsti, a onda peta. U početku vježbamo polako, a kasnije sve brže, dok sasvim ne savladamo ovaj hod.

Naučili smo i pozicije ruku, kojih ima tri. Prethodi im pripremni položaj ruku – preparation: ruke su blago zaobljene i da ne dodiruju tijelo, već su malo odmaknute. Šake su takođe zaobljene, prsti su dovoljno blizu, ali nisu sastavljeni. Za prvu poziciju – ruke ostaju u takvom polozaju i podignu se malo gore, do visine ispod grudi. Kada se podignu sasvim gore, to je treća. Kada se otvore u stranu, a očuva se čvrsto držanje mišića, laktova i šaka – to je druga pozicija.
Zatim se pristupa izučavanju pozicija nogu. Kada se noge sasvim otvore, a pete su sastavljene, dobijamo jednu ravnu liniju i to je prva pozicija. Kada se, u takvom položaju, razmaknu (a rastojanje je onoliko koliko je dugačko jedno naše stopalo) to je druga pozicija. Treću poziciju dobijamo kada se otvorene noge primaknu, ali tako da je jedna noga malo ispred druge i da se peta te noge nalazi na sredini stopala koje je iza. Kod četvrte pozicije obje noge su sasvim otvorene, ali je jedna ispred, a jedna iza, a među njima je prostor, okvirno, širine jednog stopala. Dakle, prsti jedne noge su ispred pete druge noge. Kada noge u takvom položaju primaknemo sasvim jednu uz drugu, onda je to peta pozicija. Iako zvuči jednostavno, ove pozicije nije lako savladati za kratko vrijeme, već je potrebno mnogo truda i upornog ponavljanja do postizanja tehničke čistoće pozicija.

**2.1 Struktura časa klasičnog baleta**

Baletsko obrazovanje podrazumijeva konstantno ponavljanje određenih tehničkih elemenata i vježbi, u kojima se oni kombinuju. Ovi elementi, po njihovoj prirodi i načinu izučavanja, grupisani su u 4 osnovna segmenta:

**Exercices a la barre -** vježbe pored štapa, **Exercices au milieu -** vježbe na sredini sale, **Allegro –** skokovi**,** Temps de pointes - vježbe na prstima.

Svi segmenti su sačinjeni od brojnih kombinacija, čije izvođenje i predstavlja uvježbavanje elemenata (baletskih pokreta), odnosno izgradnju tehnike izvođenja. Na početku školovanja su te kombinacije jednostavne i izvode se u sporom tempu, a potom su sve složenije i brže. Važno je da se, tokom početne faze, osnovna pravila tehničkog izvođenja dobro savladaju, jer kasnije će biti vrlo teško (ili nemoguće) da se oni isprave. Zato je potrebno da se svakom od elemenata posveti ogromna pažnja, da se iznova i iznova pojašnjavaju, da se po više puta izvode i da se konstantno, tokom izvođenja, slušaju i uvažavaju upućene korekcije. Sa studentima glume se najviše rade vježbe pored štapa, nekoliko vježbi na sredini sale, kao i pojedini skokovi i okreti.

**Exercices a la barre**

Ovaj niz vježbi pored štapa se radi na svakom času i sačinjen je od istih elemenata koji, iz godine u godinu, u sve složenijem vidu i sve bržem tempu, doprinose razvoju baletske tehnike. Učenici ih izvode, držeći se jednom rukom za štap. U početnoj fazi se izučavaju tako što smo okrenuti tijelom ka štapu, na koji su oslonjene obje ruke, a nakon što se pravilno usvoje osnove izvođenja, okrenemo se bočno, držeći se jednom rukom za štap.

**Exercices au milieu**

Vježbe na sredini sale su u početku jednostavne, a zatim sve složenije kombinacije. Rade se po istom redoslijedu kao i pored štapa, s tim što ovdje ta podrška, pridržavanje za štap, izostaje. Takođe, u ovom dijelu časa se izučavaju okreti, vrteške, pirueti.

**Allegro**

U baletskoj tehnici postoji mnogo malih i velikih skokova, koji se izučavaju u trećem dijelu časa.

**Vježbe na prstima**

Ovom tehnikom se bave učenici baletske škole, ali mi ne. Niti bismo mogli, niti ima potrebe da to izučavamo. Baletskim igračima je ova tehnika osnovno izražajno sredstvo, te je jasno da moraju da je usvoje u cjelosti, ali glumcima je tek jedno od pomoćnih, tako da je dovoljno da ovladamo osnovnim elementima pored bara, jednostavnijim skokovima i okretima.

**3. EXERCICES A LA BARRE**

Ove vježbe za igrače predstavljaju isto što i skale za pijanistu. Doprinose pravilnom razvoju mišića i njihove pokretljivosti, otvorenosti nogu i bedara. Egzersis pored štapa, po pravilu, uključuje sljedeće vježbe:

**Plié** , **Battement tendu** , **Battement tendu jeté** , **Rond de jambe par terre en dehors, en dedans**, **Battement frappé** , **Battement fondu** , **Rond de jambe en l air en dehors, en dedans**, **Battement développé** , **Grand battement.**

* Osnovne karakteristike vježbi pored štapa

**Plié** je vježba koja se uvijek radi prva. Počinjemo iz prve pozicije. Bitno je savijati noge tako da koljena idu sasvim u stranu i truditi se da stopala ostanu priljubljena uz pod, te da se ne naruši pravilno držanje tijela. Potom se, nakon savladanog demi plie, dodaje i grand plie (dakle, potpuno spuštanje-savijanje nogu, sada uz odizanje peta) kao i pokreti ruku, koje se kreću iz jedne pozicije u drugu.

**Battement tendu** Većina elemenata baletske tehnike ima u osnovi upravo battement tendu, odnosno pravilno pružanje noge, koja iz pozicije ide naprijed, u stranu ili nazad. U početku se uči iz prve pozicije i bitno je da je noga otvorena, koljeno zategnuto a stopalo ispruženo. Zatim se ova vježba radi po petoj poziciji.

**Battement tendu jeté** I ovaj korak se uči iz prve pozicije, a tek kasnije iz pete. Važno je da noga iz pozicije do podizanja u vazduh prođe kroz čist battement tendu. Kada je sasvim ispružena, podiže se na visinu od 30 stepeni. Mora ostati otvorena i pružena. Jeté znači – baciti, bačen. Dakle, treba ispoštovati karakter pokreta, energično je izbaciti naprijed, nazad... Kasnije, jete se radi u bržem tempu, ritmički raznoliko, i u kombinaciji sa drugim pokretima, kao što je pique.

**Rond de jambe par terre** – znači: kruženje nogom po podu. Upravo tako i izgleda ova vježba. Počinjemo iz prve pozicije, noga se odvodi naprijed kao i kod battement tendu, a zatim vrhovima prstiju po podu kao da iscrtava polukrug i kreće se, kroz drugu poziciju, do nazad. Odatle prolazi kroz prvu poziciju do naprijed. Ovakvo kretanje nazivamo en dehors sto znači – ka napolje. Zatim se izučava i ka unutra, odnosno en dedans, što ustvari predstavlja obrnuto kretanje noge. Naravno, noga mora biti otvorena i ispružena.

**Battement fondu** – Treba prvo da savladamo uslovni sur le cou-de-pied,odnosno položaj u kome je pruženo stopalo radne noge priljubljeno uz članak potporne noge. Desna noga ide u sur le cou-de-pied naprijed, a lijeva istovremeno ide u demi-plie, vodeći računa da oba savijena koljena ostanu u otvorenom položaju. Zatim se desna noga otvara naprijed, noga se pruža i prstima dodiruje pod, a lijeva se ispravlja istovremeno sa desnom. Zatim desna ponovo ide u cou-de-pied i otvara se u stranu, na isti način, a potom i nazad (ali sada tako što noga prethodno ide u cou-de-pied nazad). Kasnije se radi sa odizanjem noge na 45, a potom i na 90 stepeni, a u starijim razredima potporna noga ide u relevé (odiže se na poluprste).

**Battement frappé** – Iz druge pozicije desna noga ide u sur le cou-de-pied (ali obuhvatni – stopalo obuhvata članak potporne noge, pri čemu je peta radne noge naprijed, a prsti su ustremljeni ka nazad) i pritom udara po lijevoj nozi, a zatim se pruža u stranu, u drugu poziciju, udarajući ispruženim prstima o pod. I ovaj korak se, kasnije, usložnjava, radna noga će se ispružati na 45 stepeni. Potom, kao i fondu, radiće se na poluprstima.

**Rond de jambe en l’air** - Desnu nogu vodimo na drugu poziciju na 45 stepeni. Vrhom prsta ocrtavamo oval, počinjući njegovim zadnjim lukom, prolazeći kroz pase i pri tome kukovi moraju ostati nepomični. Ovu vježbu radimo en dehor i en dedan.

**Battement développé** – Iz pete pozicije stopalo desne noge vrhovima prstiju klizi uz lijevu do visine koljena – passé, a zatim se noga pruža naprijed, ali vodimo računa da koljeno za to vrijeme ostane u položaju okrenutom ka napolje, ili kako se to u baletu kaže – u otvorenom položaju. Kada noga dostigne krajnju tačku, a to je opet 90 stepeni, lagano se spušta na pod i vraća u poziciju. Noga se podiže polako i do krajnjeg položaja se postepeno razvija. Riječ developpe upravo to i znači. Zatim se developpe, na isti način, radi i u stranu i nazad.

**Grand battement jeté** – Kada u nazivu nekog pokreta imamo riječ Grand – to znači da se noga podiže na 90 stepeni. Znači, ovaj korak se radi isto kao battement tendu jet**é**, s tim što se noga ne zaustavlja već nastavlja da se podiže, odnosno snažno izbacuje na visinu od 90 stepeni. Važno je da, za to vrijeme, ne poremetimo pravilno držanje tijela, tj. da korpus ostane miran.